**Οδηγίες για τη συγγραφή Πτυχιακών Εργασιών**

Η Πτυχιακή Εργασία τυπώνεται σε χαρτί Α4, σε διπλή όψη (μπρος-πίσω) και οι σελίδες θερμοκολλούνται (όχι σπιράλ).

Για την διαμόρφωση του κειμένου της εργασίας, προτείνεται να ακολουθούνται τα ακόλουθα:

Χρώμα εξωφύλλου: λευκό

Σελίδα: Α4 (210×297 mm)

Περιθώρια: 2,5 εκ. (πάνω), 2,5 εκ. (κάτω), 3 εκ. (αριστερά), 3 εκ. (δεξιά)

Διάστιχο (διάστημα γραμμών): 1,5 (line spacing)

Αρίθμηση σελίδων: υποσέλιδο, με λατινική αρίθμηση στις εισαγωγικές σελίδες (i, ii, iii, …), με αραβικούς χαρακτήρες στο κύριο σώμα του κειμένου (1, 2, 3)

Στοίχιση κειμένου: πλήρης

Γραμματοσειρά: Times New Roman (προαιρετικά).

Μέγεθος γραμματοσειράς: 12 pt

Η έκταση της πτυχιακής εργασίας εξαρτάται πρωτίστως από τις απαιτήσεις του θέματος που εκπονείται. Ως ένας γενικός ορισμός, η πτυχιακή εργασία θα πρέπει να κυμαίνεται από 15.000-40.000 λέξεις, περιλαμβάνοντας την εισαγωγή, το κύριο μέρος (θεωρητικό-πειραματικό), τον επίλογο (συμπεράσματα), τις βιβλιογραφικές αναφορές (βιβλιογραφία), το παράρτημα με το Σχέδιο Διδασκαλίας (αν έχει εκπονηθεί) ενώ η ύπαρξη άλλων παραρτημάτων ή ευρετηρίων είναι προαιρετική. Συγκεκριμένα η δομή μιας πτυχιακής εργασίας περιέχει:

ΤΙΤΛΟΣ

ΠΕΡΙΛΗΨΗ-ΛΕΞΕΙΣ ΚΛΕΙΔΙΑ

ΠΙΝΑΚΑΣ ΠΕΡΙΕΧΟΜΕΝΩΝ

ΕΥΧΑΡΙΣΤΙΕΣ-ΑΦΙΕΡΩΣΗ (προαιρετικά)

ΕΙΣΑΓΩΓΗ

ΚΥΡΙΟ ΜΕΡΟΣ

ΕΠΙΛΟΓΟΣ-ΣΥΜΠΕΡΑΣΜΑΤΑ

ΒΙΒΛΙΟΓΡΑΦΙΑ

ΠΑΡΑΡΤΗΜΑ (Σχέδιο Διδασκαλίας)

ΠΑΡΑΡΤΗΜΑΤΑ Ή ΕΥΡΕΤΗΡΙΟ (προαιρετικά)

**Τίτλος**

Επισημαίνεται ότι η σελίδα τίτλου γράφεται **2 φορές**, μία στην ελληνική και μία στην αγγλική γλώσσα και **ΔΕΝ** έχει αρίθμηση. Η σελίδα του τίτλου περιλαμβάνει:

1. Λογότυπο Ιδρύματος- Όνομα Σχολής και Τμήματος (κεφαλαία γράμματα)

2. Τίτλο Εργασίας (πεζά γράμματα)

3. Ονοματεπώνυμο φοιτητή (πεζά γράμματα) και Α.Μ.

4. Ονοματεπώνυμο επιβλέποντος καθηγητή (πεζά γράμματα)

5. Τόπο και χρόνο έκδοσης (πεζά γράμματα)

(βλπ. Υπόδειγμα αρχικών σελίδων)

**Περίληψη**

Η σελίδα αυτή περιλαμβάνει την περίληψη της εργασίας (200-500 λέξεις) και τις λέξεις κλειδιά (>10 λέξεις). Η σελίδα αυτή γράφεται **2 φορές**, μία στην ελληνική και μία στην αγγλική γλώσσα.

**Εισαγωγή**

Στην εισαγωγή ενημερώνεται ο αναγνώστης για το κύριο θέμα που σχετίζεται με την εργασία, τη μεθοδολογία προσέγγισης του αντικειμένου και επεξηγούνται μη ευρέως γνωστοί όροι και τεχνικές που χρησιμοποιήθηκαν.

**Κύριο Μέρος**

Στο κύριο μέρος της εργασίας αναπτύσσεται το θεωρητικό και πειραματικό μέρος της εργασίας σε υποκεφάλαια ανάλογα με το θέμα της εργασίας. Γίνεται εκτενής αναφορά των θεωρητικών και πειραματικών δεδομένων, ανασκόπηση της βιβλιογραφίας, ανάλυση των αποτελεσμάτων, κ.ά.

**Επίλογος-Συμπεράσματα**

Αξιολογούνται τα αποτελέσματα, αναπτύσσονται τα συμπεράσματα που προκύπτουν.

**Βιβλιογραφία**

Η βιβλιογραφία περιλαμβάνει τα πλήρη στοιχεία των βιβλιογραφικών παραπομπών που υπάρχουν στο κείμενο (συγγραφείς, τίτλος περιοδικού, τίτλος εργασίας ή βιβλίου, εκδότης, τόπος και έτος έκδοσης), Οι βιβλιογραφικές αναφορές μέσα στο κείμενο δηλώνονται είτε με αριθμούς μέσα σε αγκύλη π.χ. [1], [1, 3-5, 7], είτε με την αναγραφή του ή των συγγραφέων και του έτους δημοσίευσης εντός αγκύλης π.χ. [Παπαδόπουλος, 2003], [Παπαδόπουλος και Σταυρόπουλος, 2008]. Αν οι συγγραφείς είναι περισσότεροι από δύο με το όνομα του πρώτου συγγραφέα και το έτος δημοσίευσης.

Αν οι αναφορές στο κείμενο δίνονται αριθμητικά, θα πρέπει να εμφανίζονται στην βιβλιογραφία κατά αύξουσα σειρά, ενώ αν δίνονται ονομαστικά κατά αλφαβητική σειρά.

*Ιδιαίτερη προσοχή πρέπει να δίνεται ώστε οι βιβλιογραφικές αναφορές να είναι ομοιόμορφες και συνεπείς*.

**Πίνακες, Σχήματα, Εικόνες και Διαγράμματα**

Οι πίνακες, τα σχήματα, οι εικόνες και τα διαγράμματα συνιστάται να υπάρχουν μέσα στο κείμενο και να διαχωρίζονται από το υπόλοιπο κείμενο με κενό 1,5 διάστημα (line spacing). Όλοι οι Πίνακες, τα Σχήματα κλπ. συνοδεύονται από επεξηγηματική λεζάντα που κάνει κατανοητό το περιεχόμενό τους, χωρίς να πρέπει κάποιος να ανατρέξει στο κείμενο για να καταλάβει τι παρουσιάζουν. Η επεξηγηματική λεζάντα προηγείται του πίνακα, ενώ η λεζάντα των σχημάτων, εικόνων κλπ ακολουθεί, δηλ. βρίσκεται μετά από αυτά.

Συνηθίζεται η γραμματοσειρά της λεζάντας να είναι ίδια με την γραμματοσειρά του κειμένου αλλά μία μονάδα μικρότερη. Προτείνεται τo διάστημα μεταξύ των γραμμών στη λεζάντα να είναι μονό (single) και η απόσταση μεταξύ της λεζάντας και του πίνακα ή του σχήματος να είναι 12 pt (space 12 pt). Το εκάστοτε πρόθεμα της επεξηγηματικής λεζάντας (δηλ. η λέξη Πίνακας, Σχήμα, Εικόνα κλπ) και ο αριθμός που προκύπτει από την αρίθμηση τους γράφονται με πεζά, έντονα (bold) γράμματα.

Ο Πίνακας σχεδιάζεται ώστε να έχει απαραίτητα τρεις (3) οριζόντιες γραμμές, δηλ. μια άνω και μια κάτω από τις επικεφαλίδες των στηλών, που ορίζουν τη γραμμή των επικεφαλίδων (heading row) και μια τρίτη, στην τελευταία οριζόντια γραμμή του πίνακα. Γενικά, αν δεν υπάρχει σοβαρός λόγος, πρέπει να αποφεύγεται η αλόγιστη χρήση οριζόντιων και κάθετων γραμμών. Προτείνεται οι στήλες του πίνακα να έχουν στοιχηθεί στο κέντρο (βλέπε υπόδειγμα πίνακα).

Αν το μέγεθος ενός πίνακα ξεπερνά την μία σελίδα, επαναλαμβάνεται στην επόμενη σελίδα η γραμμή επικεφαλίδας των στηλών (heading row).

**Εξισώσεις – Αντιδράσεις**

Οι εξισώσεις γράφονται αναλυτικά με την ίδια γραμματοσειρά που χρησιμοποιείται στο κείμενο, αφήνοντας 1,5 διάστημα κενό πάνω και κάτω. Η αρίθμησή τους είναι υποχρεωτική, χρησιμοποιώντας παρενθέσεις στη δεξιά πλευρά του κειμένου. Οι αντιδράσεις θα πρέπει για λόγους ομοιογένειας να έχουν την ίδια ακολουθούμενη γραμματοσειρά ή παραπλήσια.

**Υποσημειώσεις**

Σε περίπτωση που υπάρχουν υποσημειώσεις προτείνεται να χρησιμοποιηθεί η ίδια γραμματοσειρά με αυτή του κειμένου, αλλά με μέγεθος 10 pt.

**Παράρτημα Σχεδίου Διδασκαλίας** (για την λήψη πιστοποιητικού Παιδαγωγικής Επάρκειας)

Επισυνάπτεται ως παράρτημα το συμπληρωμένο και υπογεγραμμένο (πρωτότυπα) Έντυπο Σχεδίου Διδασκαλίας.